Diabetes behøver ikke stå i vejen for sund og lækker mad. Og det behøver slet ikke at stå i vejen for madlavning med bedsteforældre. Det var nogen af budskaberne, da børn med sukkersyge og deres forældre og bedsteforældre i dag dystede i madlavning på grill. - Det, vi håber at få ud af det, det er at give en tryghed i, at når bedsteforældrene får besøg af det her barn med diabetes, at de er informeret om, at det bare er ganske almindelig kost som alle mulige andre, siger Iben Fyllgraf, der er arrangør af projektet. På menuen var blandt andet pulled pork, pizza og kage - alt sammen tilberedt på grill. Et dommerpanel skulle sidst på dagen kåre en vinder af den bedste middag, og selvom konkurrencen var i højsædet, var der også plads til andre ting. - Jeg får lov til at være sammen med mit barnebarn og en masse skønne mennesker, som jeg jo ikke kender. Og så får jeg en viden om diabetes - og grill, smiler Lisbeth Christensen, der er farmor til Ida, som har sukkersyge.
Diabetesramte børn skulle lørdag med deres familier kokkerere den bedste grillmiddag for diabetikere.